**Cross Common Road, Dinas Powys**

**Polisi Gosod a Gwerthu Tai’n Lleol**

Nod polisi Polisi Gosod a Gwerthu Tai’n Lleol Dinas Powys yw sicrhau bod datblygiad newydd yr Hafod ar Cross Common Road, Dinas Powys, yn gynaliadwy ac y bydd yn dod yn rhan o’r gymuned leol y dymuna trigolion aros ynddi ac y byddant yn dangos ymrwymiad i’r ardal y byddant yn dod yn drigolion ynddi. I gyflawni’r nod hwn, mae polisi gosodiadau ar gyfer y cynllun wedi’i gytuno mewn partneriaeth â Chyngor Cymuned Dinas Powys, Cymdeithas Dai Hafod a Chyngor Bro Morgannwg.

Mae’r elfen tai cymdeithasol yn y datblygiad hwn yn cynnwys y canlynol:

Rhent:

* 6 fflat ag un ystafell wely a 5 tŷ â 2 ystafell wely
* 2 dŷ â 3 ystafell wely
* 1 tŷ â 4 ystafell wely

Perchentyaeth Cost Isel (PCI)

* 5 tŷ â 2 ystafell wely

Dylai pob achos o osod a gwerthu tai gydymffurfio â phrif egwyddorion y polisi gosod a gwerthu tai’n lleol ar gyfer Dinas Powys sef:

Rhoddir blaenoriaeth i ymgeiswyr yn nhrefn y blaenoriaethau canlynol:

*h.y. Ystyrir Blaenoriaeth 1 yn gyntaf ac os nad oes digon o ymgeiswyr yn dod i law, rhoddir ystyriaeth i geisiadau ar sail y blaenoriaethau sy'n weddill yn y drefn a nodir isod:*

1. Yn byw neu’n gweithio ar hyn o bryd yn ardal Cyngor Cymuned Dinas Powys ac wedi byw yn ardal Cyngor Cymuned Dinas Powys ers 5 mlynedd neu fwy **NEU** ag aelod teulu agos sy’n byw yn ardal Cyngor Cymuned Dinas Powys ar hyn o bryd (ac wedi byw yn yr ardal ers 5 mlynedd neu fwy); *gan gynnwys ac yn gyfyngedig i ŵr/gwraig/partner, plant, wyrion, brodyr neu chwiorydd.*
2. Yn byw, yn gweithio neu â theulu agos (fel y diffinnir uchod) sy’n byw yn ardal Cyngor Cymuned Dinas Powys ar hyn o bryd ac ers llai na 5 mlynedd.
3. Yn byw mewn ardaloedd cyngor cymuned gwledig cyfagos ar hyn o bryd; sef ardal Cyngor Cymuned Llandochau, ardal Cyngor Cymuned Sili neu ardal Cyngor Cymuned Gwenfô ac wedi byw yn yr ardaloedd hyn ers 5 mlynedd.
4. Os na fydd digon o ymgeiswyr sy’n bodloni Blaenoriaethau 1 - 3 yna rhoddir blaenoriaeth i ymgeiswyr sy'n byw yn ardaloedd Cyngor Tref y Barri a Phenarth ar hyn o bryd.

Rhoddir mwy o flaenoriaeth i ymgeiswyr sy’n bodloni Blaenoriaeth (4) ac sydd hefyd â chysylltiad lleol ag ardal Cyngor Cymuned Dinas Powys – h.y. cysylltiadau teuluol ehangach, cysylltiadau cymunedol ac ati.

1. Os oes angen, gellir wedyn gynnig gosodiadau i'r ymgeiswyr hynny sy'n byw yn rhywle arall ym Mro Morgannwg.

Ar ôl ystyried y blaenoriaethau uchod, caiff eiddo eu dyrannu yn unol â’r polisi Homes4U presennol – drwy flaenoriaeth band a’r cyfnod o amser y mae’r ymgeiswyr wedi bod ar gofrestr Homes4U.

Wrth osod eiddo yn Cross Common Road, bydd Hafod a Homes4U yn paru maint y llety ag anghenion yr aelwyd, yn unol â’r polisïau dyrannu presennol.

Nid yw unrhyw beth yn y polisi hwn yn atal aelodaeth newydd o Homes4U ac Aspire2Own.

I helpu sicrhau cymuned gynaliadwy, bydd Hafod yn cwblhau holiadur cyn tenantiaeth a gwiriad tenantiaeth gyda phob darpar denant a phrynwr, gan gynnwys y rheiny sy’n gwneud cais am eiddo Perchentyaeth Cost Isel, i sicrhau addasrwydd yr eiddo ac i gynnig cyngor a chymorth ar fforddiadwyedd.